༢༡༨༽༄། ། སྤྲིན་ཆེན་པོའི་ཆར་འབེབས་ཀྱི་ཆོ་ག་བྱེད་ལུགས་དགེ་སློང་དར་མ་ཤེས་རབ་ཀྱི་ཞུ་ཆོས། ། »» ཡོན་ཏན་རྒྱ་མཚོའི་བདག་པོ་ཀླུ་དབང་ཆོས་ཀྱི་རྗེ། ། སྐྱེས་མཆོག་བླ་མ་རྣམས་དང་ཡི་དམ་ལྷ་དང་ནི། ། བླ་མེད་དཀོན་མཆོག་རྒྱལ་བ་སྲས་དང་བཅས་པ་ལ། ། གུས་པས་ཕྱག་འཚལ་མཆོད་པ་རྒྱ་མཚོས་རྟག་ཏུ་མཆོད། ། གུས་ལྡན་སློབ་མས་དཔག་མེད་འགྲོ་བ་ལ། ། ཕན་པར་འདོད་པའི་ཡིད་ཀྱིས་བསྐུལ་གྱུར་པས། ། བླ་མ་དམ་པའི་གདམས་ངག་རིན་པོ་ཆེ། ། སྐྱེས་ཆེན་གསུང་བཞིན་བདག་གིས་ཅུང་ཟད་བྲི། ། ཐམས་ཅད་མཁྱེན་པ་ཆོས་ཀྱི་རྗེ། ། སྟོན་པ་བཅོམ་ལྡན་འདས་ཀྱི་བཀའ། ། ཕུན་སུམ་ཚོགས་པ་ལྔར་གྲུབ་པས། ། དེ་ལྟར་ཉམས་སུ་བླང་བར་བྱ། ། འཇིག་རྟེན་མགོན་པོས་གསུངས་པས་ན། ། བྱ་བའི་རིམ་པ་མདོར་བསྟན་བྱ། ། སྟོན་པ་སངས་རྒྱས་བཅོམ་ལྡན་འདས། ། ཚད་མེད་ཐུགས་རྗེ་མཆོག་མངའ་བ། ། ཡོན་ཏན་ཕྲིན་ལས་རྒྱ་མཚོ་ལས། ། ཆོས་ཀྱི་ཆར་པ་འབེབས་པའི་དཔལ། ། ཐུབ་པའི་དབང་པོས་གསུངས་པ་རྣམས། ། དབུས་སུ་བཅོམ་ལྡན་རྣམ་སྣང་མཛད། ། རིན་ཆེན་པདྨའི་རྒྱལ་པོ་དང་། ། སེང་གེའི་ཁྲི་དང་ཉི་ཟླ་ལ། ། སངས་རྒྱས་རོལ་པས་རྣམ་པར་བཞུགས། ། རྒྱལ་བ་གཞན་དག་ཐམས་ཅད་ཀྱང་། ། དེ་ལྟར་བཞུགས་པར་གྱུར་པ་ཡི། ། ཕྱག་འཚལ་དང་བཅས་མཚན་རྣམས་ནི། ། རིན་ཆེན་སོགས་ཀྱིས་ལེགས་པར་བྲི། ། རབ་གནས་ཆོ་ག་གཞུང་བཞིན་བྱ། ། དེ་འདྲའི་ཐང་ག་གང་ཡིན་པ། ། སེང་གེའི་ཁྲི་དང་པདྨ་ཡི། ། སྟེགས་བུའི་གདན་ལ་བཞུགས་པ་ནི། ། སྟོན་པ་ཕུན་སུམ་ཚོགས་པ་འོ། ། རི་དབང་ཀླུ་ཡི་དབང་པོའི་གནས། ། དགའ་བོ་ཉེར་དགའི་ཕོ་བྲང་ལྟར། ། ཕུན་སུམ་ཚོགས་པའི་གནས་མཆོག་ཏུ། ། ཆོ་ག་ཇི་ལྟར་གསུངས་བཞིན་བྱ། ། གནས་ཀྱི་རྣམ་བཞག་བསྟན་པ་འོ། ། སྟོན་པ་བཅོམ་ལྡན་འདས་ཀྱི་འཁོར། ། དགེ་སློང་དགེ་འདུན་ཐམས་ཅད་དང་། ། བྱང་ཆུབ་སེམས་དཔའི་ཚོགས་རྣམས་དང་། ། ཁྱད་པར་ཀླུ་ཡི་རྒྱལ་པོ་རྣམས། ། ས་བཅུ་ལ་སོགས་དག་ལ་གནས། ། འགྲོ་ལ་ཕན་པའི་ཐུགས་རྗེ་ཡིས། ། བསམ་བཞིན་སྲིད་པ་ཉེར་བླངས་པ། ། རྒྱལ་བའི་འཁོར་དུ་བཞུགས་པ་འོ། ། སྟོན་པ་བདག་ཉིད་ཆེན་པོའི་བཀའ། ། ཐོག་མ་བར་དང་མཐར་དགེ་བ། ། སྤྲིན་ཆེན་མདོ་སྡེ་རིན་པོ་ཆེ། ། རྒྱུན་ཆད་མེད་པར་བཀླག་པར་བྱ། ། རྫས་དང་བཀོད་པ་ཕུན་ཚོགས་པ། ། མི་ཟད་བདེ་བ་ཀུན་ལྡན་ཞིང་། ། མུ་གེ་ལ་སོགས་སྡུག་བསྔལ་སྤོང་། ། བླ་མེད་བྱང་ཆུབ་མཆོག་ཐོབ་པའི། ། མཆོད་པའི་སྤྲིན་ཕུང་མཐའ་ཡས་ཀྱིས། ། དུས་གསུམ་རྒྱལ་བ་རྒྱ་མཚོའི་ཚོགས། ། སྲས་དང་བཅས་པ་ཐམས་ཅད་ལ། ། གཞུང་འདིར་གསུངས་པའི་སྤྲིན་ཚོགས་ཀྱིས། ། ཉིན་མཚན་རྒྱུན་ཆད་མེད་པར་མཆོད། ། དད་པའི་སྟོབས་འཆང་བརྟུལ་ཞུགས་ཀྱིས། ། ཀློག་སྒོམ་བྱ་ཞིང་མཆོད་པས་མཆོད། ། རྟེན་གྱི་གང་ཟག་མཚན་ཉིད་ནི། ། ཆོས་སྨྲ་བ་ཞེས་བྱ་བ་སྟེ། ། ཚུལ་ཁྲིམས་རྣམ་པར་དག་པ་ཡིས། ། དགེ་སློང་ཡིན་པ་བླ་མས་གསུངས། ། རྣམ་དག་དགེ་སློང་མ་རྙེད་ན། ། གཞུང་འདིར་ཇི་ལྟར་གསུངས་པ་བཞིན། ། བསྙེན་གནས་གསོ་སྦྱོང་ལ་གནས་ཤིང་། ། རྣམ་པར་དག་པའི་གང་ཟག་ཏུ། ། བསྒྲུབ་པར་བྱ་བ་ཉིད་དུ་གསུངས། ། བསྙེན་སྒྲུབ་ཚད་དུ་འཁྱོལ་བ་ཡིས། ། རང་ཉིད་བསྲུང་བ་བྱ་བ་དང་། ། བྱམས་པ་ཆེན་པོའི་ཏིང་ངེ་འཛིན། ། རྒྱལ་བ་སྲས་དང་བཅས་པ་དང་། ། ལྷ་དང་བཅས་པའི་འཇིག་རྟེན་གྱི། ། ཕན་དང་བདེ་བའི་སྲོག་གཅིག་པུ། ། འདི་ལ་གནས་ན་ཕན་བདེ་དང་། ། ཇི་ལྟར་འདོད་པར་འབྱུང་འགྱུར་བ། ། རྒྱུད་འདི་ཉིད་དུ་བསྟན་པ་དང་། ། བདེ་བ་མཆོག་ལ་གནས་པ་ཡི། ། བདེན་པའི་བྱིན་རླབས་འགྲུབ་པ་ཡང་། ། རྒྱུད་འདིར་བཅོམ་ལྡན་འདས་ཀྱིས་གསུངས། ། རྒྱུ་དང་བྲལ་བའི་འབྲས་བུ་ཀུན། ། ཕུན་སུམ་ཚོགས་པར་འགྱུར་རོ་ཞེས། ། ཐུབ་པའི་དབང་པོས་མ་གསུངས་པས། ། རྒྱུ་མེད་འབྲས་བུ་མ་རེ་བར། ། བདག་ཉིད་ཕུན་སུམ་ཚོགས་པར་བྱ། ། འདི་འདྲ་རྣལ་འབྱོར་དབང་ཕྱུག་གིས། ། གཞུང་དུ་ཇི་ལྟར་གསུངས་པ་ཡི། ། བྱ་བའི་རིམ་པ་ཐམས་ཅད་དང་། ། སྙིང་ནས་མཆོད་པའི་རིམ་པ་དང་། ། གསོལ་བ་འདེབས་པའི་རིམ་པ་རྣམས། ། ནན་ཏན་ཆེན་པོ་ཀློག་སྒོམ་བྱ། ། ཐུབ་པའི་བཀའ་ལ་བསླུ་བ་མེད། ། དོན་གྱི་བསྡུས་དོན་འདི་ཉིད་ཡིན། ། མཚན་ཉིད་ལྡན་པའི་རྣལ་འབྱོར་པས། ། གཞུང་དུ་བསྟན་པ་བཞིན་དུ་བྱ། ། ཆོས་ཀྱི་མཁན་པོ་ཆོས་སྨྲ་བ། ། ཡི་གེ་ཀློག་ལ་མཁས་པ་རྣམས། ། ཇི་ལྟར་ཡོད་པ་ཐམས་ཅད་ཀུན། ། ཤར་གྱི་ཕྱོགས་སུ་ཁ་བལྟས་ནས། ། བྱམས་དང་སྙིང་རྗེ་བྱང་སེམས་ཀྱིས། ། རང་གཞུང་སྒྲུབ་ཐབས་ཇི་བཞིན་དུ། ། བསོད་ནམས་ཚོགས་ཀུན་རྫོགས་བྱས་ནས། ། དག་པ་གསུམ་སོགས་སྔགས་བརྗོད་པས། ། ཆོས་ཀུན་སྟོང་པ་ཉིད་དུ་བསྒོམ། ། དེ་ནས་ཕུན་ཚོགས་རྣམ་པ་ལྔ། ། སྐད་ཅིག་ཉིད་དུ་དེར་བསྒོམ་སྟེ། ། ཀླུ་ཡི་དབང་པོའི་གཞལ་མེད་ཁང་། ། རིན་ཆེན་རྣམ་པ་སྣ་ཚོགས་ལས། ། གྲུབ་ཅིང་ཕུན་སུམ་ཚོགས་པ་དེར། ། དུས་གསུམ་རྒྱལ་བ་སྲས་བཅས་ལ། ། མཆོད་པའི་སྤྲིན་ཚོགས་བཤད་པ་ཡིས། ། མཆོད་པའི་ཀློག་སྒོམས་ཏིང་འཛིན་གྱིས། ། རྒྱུན་ཆད་མེད་པར་གསོལ་བ་གདབ། ། བྷ་རི་ཤ་ཡ་ས་མ་ཡ། ། ཨོཾ་དང་ཨཱཿཧཱུྃ་དགྱེས་པར་མཛོད། ། བླ་མའི་གསུང་གི་ལྡེ་མིག་གིས། ། སྟོན་པའི་གསུང་རབ་སྒོ་ཕྱེ་སྟེ། ། ཉམས་མྱོང་བདུད་རྩིའི་རོས་ཚིམ་པ། ། བྲིས་པས་བྱང་ཆུབ་མཆོག་ཐོབ་ཤོག། སྤྲིན་གྱི་ཆེན་པོའི་ཆར་གྱི་ཆོ་ག་མོས་གུས་དང་ལྡན་པའི་སློབ་མ་ཤཱཀྱའི་སྲས་ཀྱི་དགེ་སློང་དར་མ་ཤེས་རབ་ཀྱིས་ཞུས་པ་རྫོགས་སོ། ། ། ། ««